БГКЦ адкрытая на кантакты з нашымі братамі грэка-каталікамі Ўкраіны. Мы асабліва ўдзячныя ім за разуменне нашых патрэбаў у часе, калі Грэка-Каталіцкая Царква на Ўкраіне толькі выходзіла з падполля і сама перажывала цяжкі час. З пачаткам адраджэння нашай Царквы ўкраінскія святары служылі першыя Святыя Літургіі, катэхізавалі і хрысцілі вернікаў, прапаведвалі Слова Божае ў Полацку, Віцебску, Менску. На Ўкраіне атрымоўваюць адукацыю нашы кандыдаты на святароў. Ужо традыцыйнымі сталі пілігрымкі нашых вернікаў да святыняў Гошава, Зарваніцы, Унева, Крэхава.